Diari Oficial de la Generalitat Valenciana


Sumari del DOGV 9499, del 28-12-2022 (2022/12329)

RESOLUCIÓ de 14 de desembre de 2022, de la directora general de Relacions amb Les Corts, de la Presidència de la Generalitat, per la qual es publica el conveni entre la Generalitat, a través de la Conselleria d'Educació, Cultura i Esport, i l'Ajuntament de València per a la creació d'una escola infantil de primer cicle de titularitat municipal, denominada Diputada Clara Campoamor, a la ciutat de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9499

Data del DOGV
:   28-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12913


Data del document
:   14-12-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 14 de desembre de 2022, de la directora general de Relacions amb Les Corts, de la Presidència de la Generalitat, per la qual es publica el conveni entre la Generalitat, a través de la Conselleria d'Educació, Cultura i Esport, i l'Ajuntament de València per a la creació d'una escola infantil de primer cicle de titularitat municipal, denominada Diputada Clara Campoamor, a la ciutat de València. [2022/12618]  
  
La Generalitat, a través de la Conselleria d'Educació, Cultura i Esport, i l'Ajuntament de València, han subscrit, prèvia tramitació reglamentària, el dia 4 de novembre de 2022, el conveni per a la creació d'una escola infantil de primer cicle de titularitat municipal, denominada Diputada Clara Campoamor, a la ciutat de València, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 14 de desembre de 2022 i número 1379/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
València, 14 de desembre de 2022.- La directora general de Relacions amb Les Corts: Ana Belén Domínguez Cana.  
  
CONVENI ENTRE LA GENERALITAT (CONSELLERIA D'EDUCACIÓ, CULTURA I ESPORT) I L'AJUNTAMENT DE VALÈNCIA, PER A LA CREACIÓ D'UNA ESCOLA INFANTIL DE PRIMER CICLE DE TITULARITAT MUNICIPAL, DENOMINADA DIPUTADA CLARA CAMPOAMOR, EN LA CIUTAT DE VALÈNCIA  
València,  
REUNITS  
D'una banda, Raquel Tamarit Iranzo, consellera d'Educació, Cultura i Esport, en virtut de l'article 28.g de la Llei 5/1983, de 30 de desembre, del Consell (DOGV 20.12.1983), el Decret 12/2022, de 14 de maig, del president de la Generalitat, pel qual nomena a la persona titular de la Conselleria d'Educació, Cultura i Esport (DOGV 14.05.2022), i l'article 6.3 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre (DOGV 13.10.2014), en nom i representació de la Generalitat, expressament autoritzada per a la signatura del present conveni en virtut de l'Acord del Consell, de data 14 d'octubre de 2022.  
I d'una altra, Joan Ribó Canut, com a alcalde president de l'Ajuntament de València, la legitimació i representació del qual per a aquest acte es deriva de la seua condició i càrrec d'alcalde president de l'esmentat ajuntament, autoritzat per a subscriure el present conveni d'acord amb el que disposa l'article 124.1. de la Llei 7/1985, de 2 d'abril, reguladora de les bases de règim local, i facultat per a aquest acte per l'Acord del Ple de l'esmentat ajuntament, de data 29 de setembre de 2022. Assistit pel secretari general de l'Administració municipal de l'Ajuntament, en l'exercici de les funcions que li atribueixen l'article 92 bis.1.a de la Llei 7/1985, de 2 d'abril, i els articles 1 i 3 del Reial decret 128/2018, de 16 de març, pel qual es regula el règim jurídic dels funcionaris d'administracions locals amb habilitació de caràcter nacional.  
MANIFESTEN  
1. L'Ajuntament de València va acordar sol·licitar la creació d'una escola infantil de la seua titularitat denominada Diputada Clara Campoamor, a València, en el marc educatiu vigent establit per la Llei orgànica 2/2006, de 3 de maig, d'educació (BOE 106, 04.05.2006), d'ara endavant, LOE.  
2. Segons l'article 53.1 de l'Estatut d'Autonomia de la Comunitat Valenciana, és de competència exclusiva de la Generalitat la regulació i l'administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.  
3. La disposició addicional segona, punt 2, de la Llei orgànica 8/1985, de 3 de juliol (BOE 4 de juliol), reguladora del dret a l'educació, estableix que la creació de centres docents públics els titulars dels quals siguen les corporacions locals s'han de fer per conveni entre l'administració educativa competent i les corporacions.  
4. La direcció general competent en administració local, en l'àmbit de les seues competències, ha emés els informes preceptius i vinculants sobre la inexistència de duplicitats en el servei i d'estabilitat pressupostària i sostenibilitat financera, informes previstos en l'article 7.4 de la Llei 7/1985, de 2 d'abril, reguladora de les bases de règim local, per a l'exercici de les competències dels ens locals diferents de les pròpies i de les atribuïdes per delegació.  
5. El Servei d'Infraestructures Educatives va emetre un informe favorable el 17 de maig de 2022 sobre la proposta d'instal·lacions i ús educatiu, ja que s'ajusta a la normativa aplicable quant als requisits mínims dels centres que impartisquen ensenyaments de règim general no universitaris.  
6. El 20 de maig de 2022, la Direcció General de Centres Docents va emetre un informe favorable respecte a la proposta d'instal·lacions i ús educatiu dels espais reflectits en els plànols presentats per a la creació de l'escola.  
7. Vist que la Unitat Tècnica de la Direcció Territorial d'Educació, Cultura i Esport de València ha emés informe favorable en el seu àmbit competencial.  
8. Vist el compromís de l'Ajuntament de València, com a titular de l'escola, de presentar la relació del professorat i titulacions respectives, abans de l'inici del curs escolar, de conformitat amb la legislació aplicable.  
Per això, en virtut de les competències establides en l'article 53.1 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, i la Llei 7/1985, de 2 d'abril, reguladora de les bases de règim local; la Conselleria d'Educació, Cultura i Esport i l'Ajuntament de València acorden subscriure aquest conveni, d'acord amb les següents  
  
  
CLÀUSULES  
  
Primera  
L'objecte del conveni és la creació d'una escola infantil de primer cicle a València, de titularitat íntegrament municipal, en el marc educatiu vigent establit per la Llei orgànica d'educació 2/2006, de 3 de maig, amb les característiques, ensenyaments i següent configuració:  
  
Denominació genèrica: escola infantil de primer cicle.  
Denominació específica: Diputada Clara Campoamor.  
Adreça: carrer Diputada Clara Campoamor, núm. 18.  
Localitat: València.  
Província: Valencia.  
Codi: 19076089.  
Titular: Ajuntament de València.  
Ensenyaments: Educació Infantil de primer cicle  
Capacitat: 8 unitats d'Educació Infantil de primer cicle, distribuïda de la següent manera:  
 1 unitat per a xiquets i xiquetes de 0-2 anys amb 8 llocs escolars.  
 3 unitats per a xiquets i xiquetes d'1-2 anys amb 13 llocs escolars cadascuna.  
 1 unitat per a xiquets i xiquetes d'1-3 anys amb 15 llocs escolars.  
 3 unitats per a xiquets i xiquetes de 2-3 anys amb 18 llocs escolars cadascuna.  
  
Segona  
L'escola impartirà el currículum de l'Educació Infantil establit per als centres educatius de l'àmbit territorial de la Comunitat Valenciana en el Decret 37/2008, de 28 de març, del Consell, pel qual s'estableixen els continguts educatius del primer cicle de l'Educació Infantil a la Comunitat Valenciana (DOGV 3 d'abril).  
  
Tercera  
Correspon al titular de l'escola infantil la dotació pressupostària necessària per a les despeses derivades del personal docent i no docent i per al funcionament del centre, independentment de la possibilitat de concórrer a totes les convocatòries públiques que duga a terme la Conselleria d'Educació, Cultura i Esport per a la concessió de subvencions o ajudes econòmiques als centres d'Educació Infantil.  
  
Quarta  
L'escola infantil se sotmetrà a l'autoritat de la Conselleria d'Educació, Cultura i Esport i de la inspecció educativa, en els termes que preveu el títol VII de la LOE, que regula la inspecció del sistema educatiu, i la resta de normativa de desplegament que puga dictar-se sobre la matèria.  
  
Cinquena  
El titular de l'escola es compromet a:  
a) Complir el que estableix sobre òrgans de govern dels centres públics el capítol III del títol V de la LOE.  
b) Complir la normativa aplicable que estableix els requisits mínims dels centres que impartisquen ensenyaments de règim general.  
c) Seguir les directrius acadèmiques de l'Administració educativa per als centres dependents de la Conselleria d'Educació, Cultura i Esport, i presentar cada curs acadèmic una programació general anual en què consten les dades acadèmiques i administratives del centre.  
També haurà de notificar a la Conselleria d'Educació, Cultura i Esport els canvis de professorat que puguen produir-se i adjuntar a aquesta notificació els documents que justifiquen el compliment de la titulació exigida del nou professorat.  
d) La custòdia dels expedients de l'alumnat i dels documents de caràcter acadèmic i administratiu que es generen.  
  
Sisena  
No és necessari establir un mecanisme de seguiment, vigilància i control de l'execució del conveni i dels compromisos adquirits per les persones signants, ja que l'objecte d'aquest és instrumentalitzar l'autorització administrativa per a la creació d'una escola infantil de primer cicle, de titularitat municipal, i el control posterior del funcionament d'aquesta correspon a la Inspecció d'Educació.  
  
Setena  
El conveni produeix efectes des del mateix dia de la signatura, però l'autorització d'obertura i funcionament del centre produirà efectes des de l'inici del curs acadèmic 2022-2023.  
  
Huitena  
1 Les modificacions que es produïsquen en els ensenyaments, instal·lacions i la resta dels requisits mínims, hauran de ser sol·licitades a l'Administració educativa, que instruirà el procediment corresponent, el qual es tramitarà amb la finalitat de comprovar que el centre reuneix els requisits mínims establits en la legislació, el qual finalitzarà mitjançant resolució del conseller competent en educació en els següents suposats:  
  
a) Canvis de denominació específica del centre.  
b) Modificació de les instal·lacions.  
c) Ampliació o reducció del nombre de llocs escolars.  
d) Modificació de les especialitats.  
2 En el cas que la modificació es considere una nova autorització, segons disposa l'article 12 del Decreto 176/2014, de 10 d'octubre, del Consell, pel qual regula els convenis que subscriga la Generalitat i el seu registre, comportarà la subscripció d'una addenda al conveni, com en els següents suposats:  
a) Canvi de domicili del centre per trasllat de les instal·lacions.  
b) Ampliació, reducció o substitució d'ensenyaments.  
Qualsevol altra alteració del contingut de l'addenda, serà tramitada d'acord amb el que disposa l'article 12 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu Registre.  
  
Novena  
La Conselleria d'Educació, Cultura i Esport ha de publicar el text integre d'aquest conveni en el portal de transparència, per aplicació del que s'estableix en els articles 9.1.C i 10.1 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i el seu desplegament reglamentari recollit en els articles 3.4 i 12.2 del Decret 105/2017, de 28 de juliol, del consell, de desplegament de la Llei 2/2015, de 2 d'abril de la Generalitat.  
  
Desena  
Informació sobre el tractament de dades: en compliment del que estableixen l'article 13 de l'RGPD i 11 de l'LOPDIGDD, les parts signants d'aquest conveni són informades que la Conselleria d'Educació, Cultura i Esport és responsable del tractament de les seues dades personals amb la finalitat de dur a terme la seua signatura, execució i control del compliment i, si és el cas, publicar l'existència del conveni i parts d'aquest a través dels portals institucionals i llocs web corresponents. La persona interessada pot exercitar els seus drets d'accés, rectificació, oposició, supressió, limitació del tractament i a no ser objecte d'una decisió basada únicament en el tractament automatitzat, així com a presentar una reclamació davant de l'Agència Espanyola de Protecció de Dades. Es pot consultar informació detallada en el Registre de tractament de dades publicat en www.ceice.gva.es/es/registre-de-tractament-de-dades.  
  
Onzena  
El conveni tindrà vigència, per ser una autorització administrativa, fins a la seua extinció. Seran causes d'extinció del conveni, les següents:  
  
a) Mutu acord de les parts.  
b) Incompliment de les obligacions assumides per l'Ajuntament.  
c) Denúncia d'una de les parts, després de l'avís previ, com a mínim, de sis mesos abans de l'inici del curs acadèmic en què s'haja d'extingir.  
d) Canvi de titularitat, trasllat d'instal·lacions del centre o cessament de les activitats.  
En els supòsits contemplats en els punts b) i d) l'extinció requerirà la comunicació prèvia de la conselleria competent en educació al titular de l'escola. Si l'incompliment persisteix, la part que va dirigir el requeriment notificarà a les parts signants la concurrència de la causa de resolució i s'entendrà resolt el conveni.  
D'acord amb l'article 11.1.f del Decret 176/2014, de 10 d'octubre, del Consell, que regula els convenis que subscriga la Generalitat i el seu registre, en cas d'extinció del conveni per les causes esmentades, es tramitarà el corresponent expedient de revocació de l'autorització concedida a l'escola. L'extinció produirà efectes a partir del final del curs escolar en què es produïsca la causa.  
  
Dotzena  
L'aplicació i l'execució del conveni, incloent-hi tots els actes jurídics que puguen dictar-se per a la seua execució i desplegament, no podrà comportar obligacions econòmiques per a la Generalitat, i en tot cas haurà de ser atesa amb els seus mitjans personals i materials.  
  
Tretzena  
Aquest conveni té naturalesa administrativa. Les parts acorden el sotmetiment a la jurisdicció contenciosa administrativa per a resoldre les incidències que puguen produir-se en l'aplicació del conveni, sense perjudici del sotmetiment a la jurisdicció corresponent de les actuacions que, relacionades amb aquest, puguen tindre una altra naturalesa.  
  
  
Catorzena  
El conveni s'inscriurà en el Registre de centres docents de la Comunitat Valenciana i en el Registre de convenis de la Generalitat, i es publicarà en el Diari Oficial de la Generalitat Valenciana.  
  
Quinzena  
El centre s'inscriurà en el Registre de centres docents de la Comunitat Valenciana.  
Com a prova de conformitat, i perquè en quede constància, signen les dues parts el conveni al lloc i la data esmentats.  
  
La consellera d'Educació, Cultura i Esport  
Raquel Tamarit Iranzo  
04.11.2022  
L'alcalde president de l'Ajuntament de València  
Joan Ribó Canut  
04.11.2022  
Davant meu:  
El secretari general de l'Administració municipal de l'Ajuntament de València  
Hilario Llavador Cisternes  
03.11.2022